Na Bali potrebujete cestovný pas. Platnosť pasu musí byť minimálne 6 mesiacov po návrate. Deti musia mať vlastný cestovný pas. A áno, budete potrebovať aj víza.
Ak chcete navštíviť Bali na menej ako tridsať dní, bude vám stačiť jednoduché 30-dňové vízum, ktoré vybavíte pohodlne po prílete priamo na letisku za niekoľko minút. Občania SR majú toto vízum bez poplatku. Potrebujete ale pas platný minimálne šesť mesiacov od príletu, kópiu spiatočnej letenky na Bali a dve voľné strany v pase. Toto vízum sa nedá predĺžiť.
V prípade dlhšej dovolenky je možné požiadať o 60-dňové vízum na indonézskej ambasáde v Bratislave. Okrem spomínaných podmienok je treba priložiť aj vyplnenú žiadosť (ktorú nájdete na stránke  Indonézskej ambasády ) s farebnou fotografiou (ako na pas) a platnú spiatočnú letenku v termíne maximálne do 60 dní od príletu na Bali. Za jednovstupové vízum sa platí poplatok cca 50 eur a jeho vybavenie trvá oficiálne cca 24 hodín.